C 444/20

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 444/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Komiški rogač”

EU-nro: PGI-HR-02634 – 18.9.2020

SAN ( ) SMM (X)

1. [SAN:n tai SMM:n] nimi tai nimet

”Komiški rogač”

2. Jäsenvaltio tai kolmas maa

Kroatian tasavalta

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Tuotetta ”Komiški rogač” myydään kahdessa muodossa: Komiški rogač -hedelmänä ja Komiški rogač -jauheena.

Komiški rogač -hedelmällä tarkoitetaan Visin saaren kotoperäisen johanneksenleipäpuulajikkeen Ceratonia Siliqua L. myyntivalmista hedelmää. Kyseinen lajike tunnetaan kroaatin kielellä nimellä ”Komiški krupni”, ”Komiški veliki” tai ”Komiški tusti”, ja se on kirjattu Kroatian kasvilajikkeiden geenitietokantaan koodilla FRU00317.

Komiški rogač -puun myyntivalmiin hedelmän astinvaraiset ominaispiirteet ovat tummanruskea väri, palon pitkulainen ja hieman kaareva muoto sekä pyöristyneet päät, makeahko maku, suklainen ja kaakaomainen tuoksu sekä poikkeuksellisen voimakas ja intensiivinen, suklaata ja kaakaota muistuttava aromi.

Komiški rogač -puun myyntivalmiin hedelmän fyysiset ominaispiirteet ovat hieman ryppyinen, kova, tasainen ja kiiltävä pinta, vaaleanruskea hedelmäliha, joka on kuorta pehmeämpää, sekä hedelmän sisällä oleva hauras rakenne ja siinä olevat tummanruskeat, kiinteät, kovat, pyöristyneet ja hieman litteät siemenet. Palon pituus on 10–20 cm ja paino 17–40 grammaa.

Komiški rogač -hedelmän kemiallinen koostumus on seuraavanlainen:

— kokonaissokeripitoisuus vähintään 40,0 prosenttia

— kuiva-aineen kalsiumpitoisuus vähintään 0,17 prosenttia (170 mg)

— kuiva-aineen proteiinipitoisuus vähintään 3,9 prosenttia (3,9 g).

Komiški rogač -jauhe saadaan jauhamalla Komiški krupni -johanneksenleipäpuulajikkeen kypsiä ja kuivatettuja palkoja.

Komiški rogač -jauhe on väriltään vaaleanruskeaa, ja sen koostumus voi vaihdella hienosta karkeaan. Hienoksi jauhettuna tuote tuntuu kädessä silkkiseltä, karkeaksi jauhettuna rakeiselta. Johanneksenleipäpuun hedelmästä jauhetun jauheen maku on makeahko, ja siinä on syvempi suklaan ja kaakaon aromi kuin myyntivalmiissa kokonaisessa hedelmässä. Tämä johtuu siitä, että kun palko avataan, aromeja vapautuu intensiivisemmin ja ne ovat voimakkaampia kuin myyntivalmiin kokonaisen hedelmän tapauksessa.

Komiški rogač -jauheen kemiallinen koostumus on seuraavanlainen:

— kokonaissokeripitoisuus vähintään 40,0 prosenttia

— kuiva-aineen kalsiumpitoisuus vähintään 0,17 prosenttia (170 mg)

— kuiva-aineen proteiinipitoisuus vähintään 3,9 prosenttia (3,9 g).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Komiški rogač -tuotteen kaikkien keskeisten tuotantovaiheiden palkojen keruusta niiden varastointiin, kuivatukseen ja jauhamiseen on tapahduttava Visin saarella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kun johanneksenleipäpuun palot ovat riittävän kypsiä myytäviksi, ne pakataan elintarvikkeiden säilytykseen tarkoitettuihin verkkopusseihin, pahvilaatikoihin tai PVC:stä valmistettuihin laatikoihin 1–25 kg:n erinä, ja pakkauksiin kiinnitetään merkintä ”Komiški rogač”. Jos tuote on tarkoitettu saatettavaksi markkinoille johanneksenleipäpuun kokonaisina myyntivalmiina palkoina, yhden kilogramman painoinen pakkaus voi sisältää enimmillään 60 palkoa. Myyntivalmiit kokonaiset johanneksenleipäpuun palot voidaan asettaa saataville myös irtotavarana.

Komiški rogač -jauhe on pakattava 100 – 1 000 gramman vetoisiin paperipusseihin tai pahvirasioihin, joihin on kiinnitettävä merkintä ”Komiški rogač”. Valmista Komiški rogač -jauhetta myydään myös irtotavarana.

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Komiški rogač -tuotteen maantieteellinen tuotantoalue käsittää koko Visin saaren. Saaren rantaviiva muodostaa luonnollisen rajan, ja meri erottaa saaren viereisistä saarista ja mantereesta. Saari sijaitsee keskisellä Adrianmerellä, pituuspiirillä 43° 12" – 43° 5' 6" pohjoista leveyttä ja leveyspiirillä 16° 3' – 16° 15' 48" itäistä pituutta. Hallinnollisesti Vis kuuluu Split-Dalmatian maakuntaan. Hallinnollisia keskuksia on kaksi, Visin ja Komižan kaupungit.

5. Yhteys maantieteelliseen alueeseen

Komiški rogač -tuotteen ja Visin saaren välinen syy-yhteys perustuu tuotteen erityispiirteisiin (jotka liittyvät viljely- ja tuotantoperinteeseen ja maantieteellisiin olosuhteisiin) ja maineeseen.

Maantieteellisen alueen erityisyys

Visin saari kuuluu välimerenilmaston vyöhykkeeseen (Köppenin ilmastoluokituksen mukaan Csa-ilmastovyöhykkeeseen), jolla kesät ovat Välimeren ilmastolle tyypillisesti kuumia. Visin saaren ilmasto-olosuhteiden kannalta ratkaiseva tekijä on sen maantieteellinen sijainti eli saaren etäisyys sitä ympäröivistä saarista ja mantereesta. Meri vaikuttaa ilmasto-olosuhteisiin merkittävästi, sillä sen ansiosta vuotuinen keskilämpötila nousee lähialueita korkeammaksi ja auringonvaloa saadaan enemmän. Vuotuinen keskilämpötila on 17 °C ja aurinko paistaa noin 2 800 tuntia vuodessa, minkä ansiosta johanneksenleipäpuun palkoihin muodostuu ja varastoituu runsaasti sokeria.

Visin saaren perinteiseen Komiški rogač -tuotteen tuotantomenetelmään kuuluu muun muassa taito tunnistaa ihanteelliset sääolosuhteet palkojen keruuta varten – palot on ratkaisevan tärkeää korjata ennen elokuun lopulla ja syyskuun alussa alkavia loppukesän ja alkusyksyn sateita, jotta hedelmiin ei imeydy vettä, sillä tällöin niistä tulisi helposti pilaantuvia, jolloin niiden ulkonäkö ja laatu kärsisivät ja niiden varastointi ja jalostus (jauhaminen) vaikeutuisivat.

Komiški rogač -palot poimitaan täysin kypsinä, kun niiden väri on muuttunut tummanruskeaksi ja niihin on kehittynyt sokerien muodostumisen ansiosta makea maku ja suklaata ja kaakaota muistuttava aromi. Sadonkorjuun ajoittamisessa keskeisessä roolissa ovat poimijan arviointikyky, joka on sukupolvelta toiselle siirtynyt taito, sekä poimijan kokemus ja tietämys, joiden ansiosta hän osaa arvioida johanneksenleipäpuun palkojen kypsyyden. Arvioiminen tapahtuu valitsemalla kourallinen palkoja eri puista, tutkimalla niiden ulkonäköä sekä arvioimalla, miltä palko tuntuu, avaamalla palko ja maistamalla hedelmälihaa. Poimija päättää palon ulkonäön, hedelmälihan rakenteen ja maun perusteella, soveltuuko palko kerättäväksi, varastoitavaksi ja jalostettavaksi (jauhettavaksi). Arvioidessaan johanneksenleipäpuun palkojen myyntivalmiutta niiden tunnusomaisen ulkonäön ja hedelmälihan rakenteen avulla poimija tarkastelee palkojen keskimääräistä pituutta, tummanruskeaa väriä ja kuoren kimmoisuutta sitä kosketettaessa. Poimija murtaa palon auki pituussuunnassa ja tarkastelee hedelmälihan vaaleanruskeaa väriä ja hedelmälihan rakenteen haurautta sekä arvioi tunnusomaista makeahkoa makua ja suklaan ja kaakaon aromia maistamalla ja haistamalla palkoa.

Komižassa sijaitseva johanneksenleipäpuuarboretum, jonka vanhimmat puut ovat yli 500 vuotta vanhoja, todistaa johanneksenleipäpuun viljelyperinteestä Visin saarella (J. Božanić, ”Carob Tree in the Mediterranean Landscape Imaginary”, 2008). Komiški rogač -tuotteen kasvatus- ja tuotantoperinteestä saarella ja erityisesti sen historiallisesta ja taloudellisesta merkityksestä on osoituksena myös Viška ric -nimisessä paikallisessa sanomalehdessä julkaistu kirjoitus (J. Božanić, ”Spasimo rogače”, 1. joulukuuta 1986), jossa ehdotetaan Komižassa sijaitsevan Norpina-nimisen alueen suojelemista poikkeuksellisen arvokkaana maatalousmaana, sillä Norpinassa kasvaa hyvin tiheäkasvuisia ja vanhoja johanneksenleipäpuulehtoja.

Tuotteen viljelyperinteestä kertoo myös se, että Komižassa johanneksenleipäpuun palkoja alettiin jauhaa vuonna 1980, kun paikallinen maatalousosuuskunta vuokrasi vasaramyllyn. Vuonna 1997 rakennettiin lisäksi kuivattamo (Z. Demaria, ”Mogućnosti uzgoja rogača na otoku Visu” (kandidaatintutkielma), 2011, Zagrebin yliopiston maataloustieteellinen tiedekunta, Splitin yliopisto ja Adrianmeren alueen viljelykasvien ja karstimaan raivauksen laitos, Split, s. 11). Jalostusmenetelmä noudattaa perinteisiä tuotantoperiaatteita ja on säilynyt alkuperäisenä nykypäivään asti.

Tuotteen erityisyys

Komiški rogač -puu tunnetaan sen tunnusomaisesta hedelmästä eli sen paloista, jotka ovat kypsinä 10–20 cm:n pituisia ja 17–40 gramman painoisia, sekä palkojen makeahkosta mausta ja suklaisesta ja kaakaomaisesta aromista, jotka ovat yleensä voimakkaampia kuin muissa samanlaisissa tuotteissa. Komiški rogač -tuotteen omintakeinen ja erottuva makeahko maku ja aromaattinen profiili johtuvat suuresta sokeripitoisuudesta (vähintään 40 prosenttia).

”Komiški rogač” on arvostettu mauste, jota käytetään monenlaisissa makeissa ruoissa, juomissa ja leivonnaisissa (”Šefovi kuhinja mediteranskih i europskih regija: Komiški rogač: Dugovječni stanovnik Mediterana koji je othranio generacije otočana”, 2019).

Tunnusomaisen, erottuvan ja makeahkon makunsa sekä suklaisen ja kaakaomaisen arominsa ansiosta Komiški rogač -tuotetta pidetään erityisen suuressa arvossa makeis- ja leipomotuotteiden alalla, jolla sitä käytetään ainesosana lukuisissa jälkiruoissa, kuten kuorrutuksissa, kakuissa ja makeissa juomissa. Monien nykykeittokirjojen reseptit sisältävät Komiški rogač -tuotetta, jota käytetään yleensä sokerin ja muiden yleisesti käytettyjen makeutusaineiden korvikkeena tai antamaan lopputuotteille erityislaatuinen aromi ja maku (”BioandBio recepti: Komiški rogač na vruće”, ”Coolinarika by Podravka, Torta od rogača”, ”BioandBio recepti, Rogačnjača koju ćeš voljeti do zadnjeg komadića” ja ”Slatka tvornica Medenko, Sladoled od rogača”).

Komiški rogač -jauhetta käytetään sen tuoksun ja aromin vuoksi usein antamaan erityislaatuinen maku ja aromi makeille ruoille, kuten suklaa- ja suolakinuskikuorrutetulle johanneksenleipäpuu-omenakakulle (Nina Mrvica, ”Bake me – Kolač od rogača i jabuke s kremom od čokolade i slanog karamela”).

Syy-yhteys

Saaren ilmasto-olosuhteet – korkeammat keskilämpötilat ja suurempi auringonvalon määrä – edesauttavat Komiški rogač -hedelmien kasvua ja kypsymistä. Kypsät Komiški rogač -palot tunnistaa niiden koosta (pituudesta ja painosta) ja niiden erityisestä, erottuvasta makeahkosta mausta ja aromista.

Visin saarella harjoitettava Komiški rogač -tuotteen viljely- ja tuotantoperinne juontaa juurensa antiikin aikaan, ja sen myötä on kehittynyt ainutlaatuisia paikallisia tuotantomenetelmiä, sillä Komiški rogač -tuotteen viljelyä ja tuotantoa on harjoitettu saarella vuosisatojen ajan.

Visin saaren asukkaat ovat jo muinaisista ajoista lähtien olleet tietoisia luontoon liittyvien tekijöiden vuorovaikutuksesta ja osanneet hyödyntää sitä. Tällaisia tekijöitä ovat muun muassa vuotuinen keskilämpötila ja auringonvalon määrä, jotka vaikuttavat myönteisesti lopputuotteen ominaisuuksiin. Näiden tekijöiden keskinäisen vuorovaikutuksen tuloksena on syntynyt erityinen tuote, jolla on tunnusomainen, erottuva makeahko maku sekä suklaata ja kaakaota muistuttava aromi.

Komiški rogač -tuotteen maineesta ja sen yhteydestä Visin saareen on myös osoituksena yli 1 000 kuluttajalle esitetty kysely, jonka vastaajista peräti 82 prosenttia kertoi tuntevansa tuotteen ja nimen ”Komiški rogač” ja 88 prosenttia piti kyseistä tuotetta Visin saaren alkuperäistuotteena. Vastaajista 69 prosenttia oli maistanut tuotetta vähintään kerran. Vastaajat mainitsivat myös tuotteen kaksi olemassa olevaa muotoa, Komiški rogač -hedelmän ja Komiški rogač -jauheen, ja totesivat niiden olevan kaksi yleisintä muotoa, joissa tuotetta nautitaan – vastaajista 74 prosenttia oli syönyt Komiški rogač -palkoja ja 84 prosenttia nauttinut tuotetta jauhettuna (CEDRA Split, Komiški rogač -tuotetta koskevan kyselyn tulokset, 2017).

Komiški rogač -nimen ja Visin saaren maantieteellisen alueen välinen yhteys tulee esille myös matkailun edistämisen yhteydessä. Komižan matkailulautakunta on jo vuosien ajan sisällyttänyt paikallisen johanneksenleipäpuujuhlan (Dani rogača eli ”Johanneksenleipäpuupäivät”) Ljeto u Komiži (”Kesä Komižassa”) -tapahtumaan, jonka avulla esitellään saaren kulttuuri- ja matkailutarjontaa. Dani rogača -juhla järjestetään Komižan kaupungissa syyskuussa, ja se sisältää informatiivisia esitelmiä johanneksenleipäpuun hedelmästä, vierailun johanneksenleipäpuun palkoja jauhavalle myllylle sekä useiden paikallisten johanneksenleipäpuupohjaisten ruokien maistatuksia. Myös saarella toimivat yksityismajoituksen tarjoajat pyrkivät hyödyntämään Komiški rogač -tuotteen mainetta ja mainostamaan majoituspalvelujaan Dani rogača -tapahtuman aikoihin.

Nimen ja maantieteellisen alueen yhteydestä todistaa myös vanha paikallinen sanonta ”Zoc? Za rogoc!”, jota kuulee Komižassa yhä nykyäänkin. Itse asiassa Visin saarella toimiva kouluyhdistys Bravura käyttää tätä sanontaa kahden paikallisen saarelta peräisin olevan tuotteen – johanneksenleipäpuusiirapin ja -hillon – etiketeissä.

Komiški rogač -tuotteen tunnettuudesta ja maineesta ja sen yhteydestä maantieteelliseen alueeseen on osoituksena myös sille EU-rahoituksen tuella vuonna 2016 myönnetty kansallinen merkintä ”Hrvatski otočni proizvod - HOP” (Kroatian saarilta peräisin oleva tuote). Tällä aluekehitysministeriön myöntämällä merkinnällä pyritään edistämään saarilta peräisin olevien alkuperäistuotteiden tuotantoa (Katalog HOP, 2016, s. 41 ja 263).

Eritelmän julkaisutiedot

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Komiski_rogac_18052022.pdf

(1) EUVL L 343, 14.12.2012, s. 1.